
Timersortartut peqatigiiffiata timersornermik ataatsimik ingerlataqartup malittarisassai

§ 1 Ateq aamma angerlarsimaffik

Imm. 1: Peqatigiiffiup aqqa tassaavoq […], peqatigiiffillu […] pilersinneqarpoq.

Imm. 2: Peqatigiiffik […] Kommunimi angerlarsimaffeqarpoq.

§ 2 Siunertaq

Peqatigiiffiup siunertaraa ilaasortat […]-mik timersornermik ingerlatsinissamut soqutigisaannik siuarsaanissaq. Peqatigiiffiup aamma siunertaraa ilaasortat akornanni ataatsimoorneq peqatigiiffimmilu inooqataanikkut ataqatigiinneq nukittorsassallugit kiisalu ilaasortat peqatigiiffimmi peqataarusussuseqarnerat akisussaaqataanerallu inunnik qaammarsaanermik suliaqarnerit aqqutigalugit siuarsassallugit. Peqatigiiffiup soqutigisat taakku tamanut iluaqutaasumik siunertaqarluni isumagisarpai.

§ 3 Kattuffinnut allanut attuumassuteqarneq

Imm. 1: Peqatigiiffik GIF-imut aamma Kalaallit Nunaanni Timersoqatigiit Kattuffiata ataani [… immikkut ittumik kattuffik]-mut ilaasortaavoq, kattuffiillu taakku malittarisassaat aalajangersagaallu malissallugit pisussaalluni.

Imm. 2: Kattuffinnut ilaasortanngorneq ilaasortaajunnaarnerlu ataatsimeersuarnermi aalajangiiffigineqartassapput.

§ 4 Ilaasortaaneq

Imm. 1: Kinaluunniit peqatigiiffiup siunertaanut isumaqataasoq sivikinnerpaamik qaammatini pingasuni ilaasortaanermut akiliuteqartoq ilaasortatut aktiivisutut akuerineqarsinnaavoq.

Imm. 2: Ilaasortanik passiivinik aamma akuerinnittoqarsinnaavoq.

Imm. 3: Siulersuisut ataqqinaammik ilaasortanik toqqaasinnaapput, taakkulu ataatsimeersuarnermi oqaaseqarsinnaatitaapput.

Imm. 4: Ilaasortaq aktiiviusoq kinaluunniit peqatigiiffiup atortorissaarutaanik atuinissamut peqatigiiffiullu sammisassaanut neqeroorutaanullu peqataanissamut pisinnaatitaavoq, kiisalu malittarisassat uku naapertorlugit peqatigiiffiup pissutsaanut tamat oqartussaaqataaneratigut sunniuteqarsinnaatitaalluni. Ilaasortaq passiiviusoq timersornermik nammineq ingerlatsinermut peqataasinnaanngilaq, ilaasortalli pisinnaatitaaffii allat tamaasa pisinnaatitaaffigai. Ataatsimeersuarnermi taasisinnaatitaanermut § 7, imm. 4-mi aalajangersagaq atuuppoq.

Imm. 5: Ilaasortat peqatigiiffiup malittarisassaanik aalajangersagaanillu allanik malinninnissamik pisussaaffeqarput. Ilaasortat aamma kattuffiit peqatigiiffiup ilaasortaaffiisa malittarisassaannik aalajangersagaannillu malinninnissamik pisussaaffeqarput.

Imm. 6: Ilaasortanngorniarluni qinnuteqaat siulersuisunit suliarineqassaaq, ilaasortaanerlu siulersuisut ilaasortanngortitsinerannit atuutilissaaq. Siulersuisut ilaasortanngornissamik itigartitsisinnaapput taamaallaat immikkut ittumik tunngavissaqartillugu. Ilaasortanngornissamik itigartitaaneq, utaqqisut allattorsimaffiat pissutigalugu itigartitsineq pinnagu, itigartinneqartup ataatsimeersuarnermi suliassanngortissinnaavaa. 
Tamanna pillugu qinnuteqaat itigartitsissutip nalunaarutigineqarneranit sapaatit-akunnerisa sisamat iluanni saqqummiunneqassaaq. Qinnuteqaat ataatsimeersuarnermi siullermi tullermi suliarineqassaaq.

Imm. 7: Ilaasortaajunnaarneq siulersuisunut allakkatigut nalunaaruteqarnikkut pissaaq. Ilaasortaajunnaarneq ilaasortaanermut akiliuteqarfiup naaneranut qaammammik ataatsimik sioqqutsisumik nalunaaruteqarnikkut pisinnaavoq.

§ 5 Ilaasortaanermut akiliut

Imm. 1: Ilaasortaanermut akiliut ataatsimeersuarnermi aalajangersarneqassaaq. Ilaasortat aalajangersimasut gruppiinut assigiinngitsunik akiliuteqartitsisoqarsinnaavoq, matumani ilaasortanut aktiivinut ukiui tunngavigalugit akiliutit, ilaasortanut passiivinut akiliutit kiisalu aqutsisut gruppiinut tamakkiisumik ilaannakortumilluunniit akiliuteqartitsinnginneq ilanngullugit. Aamma immikkut pissutissaqartillugu siulersuisut ilaasortaq ilaasortaanermut akiliuteqartussaatinngissinnaavaat.

Imm. 2: Siulersuisut ilaasortaanermut akiliutinik akiliisitsisarput, akiliiffissat akiliisitsinerullu qanoq ingerlanneqarnissaa aalajangersartarlugit.

Imm. 3: Ilaasortaq piffissaq eqqorlugu akiliuteqanngippat, eqqaasinneqareeraluarlunilu akiliuteqanngippat, ilaasortatut peerneqassaaq. Ilaasortaajunnaarneq taamaattoq ataatsimeersuarnermi suliassanngortinneqarsinnaanngilaq.

§ 6 Piffissami aalajangersimasumi peqataasinnaajunnaarsitsineq aamma ilaasortaajunnaarsitsineq

Imm. 1: Ilaasortaq qaammatini arfinilinni tikillugit piffissami aalajangersimasumi peqataasinnaajunnaarsinneqarsinnaavoq imaluunniit ilaasortaanerminit peersinneqarsinnaavoq, pineqartoq peqatigiiffimmut ajoqutaasumik iliuuseqarpat imaluunniit ilaasortatut pisussaaffimminik naammassinninngippat. Ilaasortaajunnaarsitsineq isumaqarpoq ilaasortaanerup atorunnaarsinneqarnera.

Imm. 2: Piffissami aalajangersimasumi peqataasinnaajunnaarsitsinermik imaluunniit ilaasortaajunnaarsitsinermik suliami siulersuisut aalajangiinnginneranni ilaasortaq tusarniaaffigineqarnissaminut pisinnaatitaavoq. Ilaasortaajunnaarsitsinermik suliami ilaasortaq aamma pisinnaatitaavoq siulersuisut aalajangiinerata ataatsimeersuarnermi siullermi tullermi misilinneqarnissaanut, suliallu immikkut oqaluuserisassatut ilanngunneqarnissaanut. Ilaasortaajunnaarsinneqartup periarfissaq tamanna atorusuppagu, ilaasortaajunnaarsitsinermik nalunaarfigineqarneranit sapaatit-akunnerisa sisamat iluanni siulersuisunut qinnuteqassaaq. 
Siulersuisut ilaasortaajunnaarsitsinermik aalajangiinerat atuutiinnassaaq, ataatsimeersuarnermi suliassanngortinneqarnissaa piumasarineqaraluarpalluunniit, siulersuisut allamik aalajangiinngippata.

Imm. 3: Ataatsimeersuarneq nalinginnaasumik amerlanerussuteqarnikkut siulersuisut ilaasortaajunnaarsitsinissamik aalajangiinerat akuersissutigisinnaavaa.

Imm. 4: Ilaasortaajunnaarsinneqarsimasoq kingusinnerusukkut peqatigiiffimmut ilaasortanngoqqinniarluni qinnuteqarpat, siulersuisut tamanna aalajangiiffigissavaat.

§ 7 Ukiumoortumik ataatsimeersuarneq

Imm. 1: Malittarisassani ukunani allamik aalajangersaasoqarsimanngippat, ataatsimeersuarneq peqatigiiffiup pissutsinut tamanut oqartussaasoq qullersaavoq.

Imm. 2: Ukiumoortumik ataatsimeersuarneq ukiumut ataasiarluni […] qaammatip naannginnerani ingerlanneqassaaq.

Imm. 3: Siulersuisut ataatsimeersuarnissamut minnerpaamik sapaatit-akunnerinik arfinilinnik sioqqutsisumik [… assersuutigalugu peqatigiiffiup atortorissaarutaani aamma peqatigiiffiup nittartagaani nalunaaruteqarnikkut, imaluunniit Facebookimi nalunaaruteqarnikkut, imaluunniit nittartakkakkut aamma ilaasortanut e-mailimik ilisimaneqartumik adressilinnut tamanut e-mailikkut nalunaaruteqarnikkut] aggersaassapput. 
Aggersaassummi piffissaq sumiiffillu, oqaluuserisassallu voorlopimik allattorsimaffiat ilanngunneqassapput, kiisalu ilaasortat siunnersuutaat ataatsimeersuarnissaq sapaatit-akunnerinik sisamanik sioqqullugu siulersuisunut anngutereersimassasut ilisimatitsissutigineqassaaq. Siulersuisut namminneq siunnersuuteqarsinnaapput. 
Oqaluuserisassat inaarutaasumik allattorsimaffiat ataatsimeersuarnissaq kingusinnerpaamik sapaatit-akunnerinik marlunnik sioqqullugu aggersaassummi periaaseq atorneqartoq atorlugu nassiunneqassaaq. Oqaluuserisassat inaarutaasumik allattorsimaffianni siunnersuutit suliarineqartussat, qinersinerit ingerlanneqartussat kiisalu naatsorsuutit oqaluuserisassanullu ilanngussat allat ilanngunneqassapput.

Imm. 4: Peqatigiiffiup ilaasortai tamarmik kiisalu inuit siulersuisunit qaaqquneqarsimasut ataatsimeersuarnermut peqataasinnaapput. Ilaasortat minnerpaamik qaammatini marlunni ilaasortaasimasut ilaasortaanermullu akiliummik akiitsoqanngitsut tamarmik taasisinnaatitaapput. Nammineq najuulluni taamaallaat taasisoqarsinnaavoq. 
Meeqqat inuusuttullu 15-inik ukioqalereerunik ilaasortatut pisinnaatitaaffitik namminneq atorsinnaavaat, matumani ataatsimeersuarnermi taasisinnaatitaaneq ilanngullugu. Ilaasortat 15-it inorlugit ukiullit taasisinnaatitaanerat angajoqqaamit atorneqassaaq.

Imm. 5: Ataatsimeersuarneq malittarisassat naapertorlugit aggersarneqarsimasoq peqataasut amerlassusiat apeqqutaatinnagu aalajangiisinnaatitaavoq.

Imm. 6: Ataatsimeersuarneq ataatsimiinnermik aqutsisumit ataatsimeersuarnermi qinerneqartumit aqunneqassaaq. Ataatsimiinnermik aqutsisoq siulersuisunut ilaasortaasinnaanngilaq.

Imm. 7: Aalajangiinerit nalinginnaasumik amerlanerussuteqarnikkut aalajangiiffigineqassapput. Malittarisassanik allannguinissamut peqatigiiffimmillu atorunnaarsitsinissamut immikkut amerlanerussuteqarneq pisariaqarpoq, tak. §§ 13 aamma 14. Inunnik qinersinermi taasisunit amerlanerpaanik taaneqarsimasoq qinigaassaaq.

Imm. 8: Ilaasortaq 15-inik ukioqalereersimasoq kinaluunniit siulersuisunut qinigassanngortissinnaavoq. Siulersuisunili amerlanerussuteqartut 18-inik ukioqalereersimasuussapput. Kukkunersiuisutut qinigassanngortissinnaavoq ilaasortaq kinaluunniit 18-inik ukioqalereersimasoq.

Imm. 9: Taasinerit pillugit apeqqutit ataatsimiinnermik aqutsisumit aalajangiiffigineqassapput. Ataatsimiinnermik aqutsisoq allakkatigut taasisoqarnissaa aalajangersinnaavaa.

Imm. 10: Siulersuisut ataatsimeersuarnermi aalajangiinerit imaqarniliorneqarnissaat isumagissavaat. Imaqarnera ataatsimiinnermik aqutsisumit akuerineqassaaq atsiorneqarlunilu.

§ 8 Ukiumoortumik ataatsimeersuarnermi oqaluuserisassat

Ukiumoortumik ataatsimeersuarnermi oqaluuserisassat minnerpaamik makkuussapput:

1. Ataatsimiinnermik aqutsisumik qinersineq

2. Siulersuisut nalunaarutaat

3. Ukiumi qaangiuttumi ukiumoortumik naatsorsuutit kukkunersiorneqarsimasut saqqummiunneqarnerat akuerineqarnerallu

4. Ukiumi aggersumi ilaasortaanermut akiliutissanut missingersuutinullu siulersuisut siunnersuutaasa saqqummiunneqarnerat akuerineqarnerallu

5. Siunnersuutit tiguneqarsimasut suliarineqarnerat

6. Siulersuisunut qinersineq
a) Siulittaasumik qinersineq (ukiuni kisitsisit marlukkaarlugit agguarneqarsinnaasuni)
b) Aningaaserisumik qinersineq (ukiuni kisitsisit marlukkaarlugit agguarneqarsinnaanngitsuni)
c) Siulersuisunut ilaasortanik allanik qinersineq [(… ukiuni kisitsisit marlukkaarlugit agguarneqarsinnaasuni, … ukiunilu kisitsisit marlukkaarlugit agguarneqarsinnaanngitsuni)]
d) Sinniisussamik ataatsimik qinersineq

7. Kukkunersiuisumik ataatsimik qinersineq

8. Tamalaat

§ 9 Immikkut ittumik ataatsimeersuarneq

Imm. 1: Siulersuisut qaqugukkulluunniit immikkut ittumik ataatsimeersuarnissamut aggersaasinnaapput. Peqatigiiffiup ilaasortaanermikkut taasisinnaatitaasut minnerpaamik tallimararterutaasa ataatsip siulersuisunut allakkatigut piumasarippassuk, oqaluuserineqartussarlu nalunaarutigalugu, immikkut ittumik ataatsimeersuarneq aggersarneqassaaq.

Imm. 2: Piumasaqaatip tiguneqarneranit kingusinnerpaamik sapaatit-akunnerisa sisamat iluanni immikkut ittumik ataatsimeersuarneq ingerlanneqassaaq. Minnerpaamik sapaatit-akunnerinik marlunnik sioqqutsisumik aggersaasoqassaaq. Aggersaassinerup qanoq ingerlanneqarnissaanut ataatsimeersuarnermillu ingerlatsinermut malittarisassat ukiumoortumik ataatsimeersuarnermut atuuttut aamma immikkut ittumik ataatsimeersuarnermut atuutissapput.

§ 10 Siulersuisut

Imm. 1: Siulersuisut peqatigiiffiup ulluinnarni aqutsisuupput peqatigiiffillu pissutsini tamani sinniisuuffigalugu. Siulersuisut suliassanik ingerlaavartunik ataasiakkaanilluunniit isumaginnittussanik pisariaqartunik ataatsimiititalianik suleqatigiissitanillu pilersitsisinnaapput.

Imm. 2: Siulersuisut […]-nik ilaasortaqarput, siulittaasoq aamma […] ilaasortat allat. Siulersuisut sinneratigut namminneq inissitsiterlutillu suliassat pisariaqartut agguataartarpaat. Qinersinerit tamarmik ukiumoortumik ataatsimeersuarnermi ukiunut marlunnut ingerlanneqartarput. Ukiuni kisitsisit marlukkaarlugit agguarneqarsinnaasuni siulittaasoq aamma […] ilaasortat qinerneqartarput, ukiunilu kisitsisit marlukkaarlugit agguarneqarsinnaanngitsuni […] ilaasortat qinerneqartarlutik. Sinniisussaq ataaseq ukiut tamaasa ukiumut ataatsimut qinerneqartarpoq. Sinniisussaq siulersuisunut ilaasortanngorpat, siulersuisuni inissisimaffik pineqartoq ukiumoortumik ataatsimeersuarnermi siullermi tullermi qinersinikkut inuttalerneqassaaq.

Imm. 3: Siulersuisut namminneq suleriaasissaminnik aalajangersaasinnaapput. Siulersuisut minnerpaamik […] ilaasortat najuuppata aalajangiisinnaatitaapput. Siulersuisut ataatsimiinnerinit imaqarniliortoqartassaaq.

§ 11 Naatsorsuutit aamma kukkunersiuineq

Imm. 1: Peqatigiiffiup naatsorsuusiorfiata ukiua ukiup qaammatisiuteqarfiusup malippaa.

Imm. 2: Siulersuisut ukiumoortumik naatsorsuutit suliarisassavaat. Naatsorsuutini ingerlatsinerup inernera kiisalu pigisat akiitsullu naatsorsorneqarnerat ilaatinneqassapput. Naatsorsuutit kukkunersiorneqassapput ataatsimeersuarnermilu akuerineqassallutik.

Imm. 3: Naatsorsuutit kukkunersiuisunit marlunnit ataatsimeersuarnermi qinerneqarsimasunit kukkunersiorneqassapput. Ukiumoortumik ataatsimeersuarnerit tamaasa kukkunersiuisoq ataaseq ukiunut marlunnut qinerneqassaaq.

Imm. 4: Kukkunersiuisut ukiut tamaasa ukiumoortumik naatsorsuutit misissussavaat, naatsorsuutillu naatsorsuutinut tunngatillugu eqqortuunersut kiisalu isertitat aningaasartuutillu naapertuuttumik aalajangiinernik tunngaveqarnersut nakkutigissallugit. Kukkunersiuisut ukiumoortumik naatsorsuutit oqaaseqaammik atsiorlugit uppernarsassavaat. Kukkunersiuisut qaqugukkulluunniit naatsorsuutinik allattuineq peqatigiiffiullu aningaasaatai pigisaalu misissorsinnaavaat.

§ 12 Atsiornikkut pisussaaffiliisinnaatitaaneq aamma akisussaaffik

Imm. 1: Peqatigiiffik siulittaasumit siulersuisunut ilaasortaq ataaseq peqatigalugu imaluunniit siulersuisunut ilaasortanit pingasunit atsiornikkut pisussaaffilerneqarsinnaavoq. Siulersuisut iliuusissanik tamanik aalajangiisinnaapput, taamaattorli illuutinik pisineq, tuniniaaneq qularnaveeqqusiinerlu ataatsimeersuarnermi akuerineqassapput, taamatuttaaq [… kr.]-init amerlanerusunik taarsigassarsiniarneq ataatsimeersuarnermi akuerineqassalluni.

Imm. 2: Siulersuisut ataatsimiititaliamut imaluunniit inummut peqatigiiffik sinnerlugu iliuuseqarnissamut piginnaatitsissummik tunniussisinnaapput.

Imm. 3: Peqatigiiffiup pisussaaffii pillugit ilaasortat namminneq inuttut akisussaatinneqarsinnaanngillat. Siulersuisunut ilaasortat aamma pisussaaffinnut taakkununnga namminneq akisussaatinneqarsinnaanngillat.

§ 13 Malittarisassanik allannguineq

Imm. 1: Malittarisassat ataatsimeersuarnermi sumiluunniit allanngortinneqarsinnaapput, taasisut minnerpaamik pingajorarterutaasa marluk siunnersuut akuersissutigippassuk.

Imm. 2: Peqatigiiffimmik allamik kattussinissamik aalajangiineq malittarisassanik allannguinermut malittarisassat naapertorlugit aalajangiiffigineqassaaq.

§ 14 Peqatigiiffiup atorunnaarsinneqarnera

Imm. 1: Peqatigiiffiup atorunnaarsinneqarnissaanik aalajangiineq immikkut ittumik ataatsimeersuarnerni tulleriinni marlunni akuersissutigineqassaaq. Ataatsimeersuarnerit taakku akornanni minnerpaamik sapaatit-akunneri arfinillitassapput. Atorunnaarsitsinissaq akuersissutigineqassappat, ataatsimeersuarnerni marluusuni tamani taasisut minnerpaamik pingajorarterutaasa marluk aalajangiineq akuersissutigissavaat.

Imm. 2: Ataatsimeersuarnermi kingullermi peqatigiiffiup pigisaasa aningaasaataatalu tamanut iluaqutaasumik siunertanut sorlernut atorneqarnissaat aalajangiiffigineqassaaq. Ilaasortat arlaannaalluunniit peqatigiiffiup pigisaanit pissarsisinnaanngilaq.

Imm. 3: Peqatigiiffiup atorunnaarsinneqarneranik isumaginnittussatut ataatsimeersuarnermi kingullermi inuit marluk qinerneqassapput, taakkulu pisariaqarneratut iliuutsit tamaasa naammassissavaat.

